D. Lipšic, podpredseda vlády a minister spravodlivosti SR: (2003-05-20):
Pán poslanec Tkáč hovoril, že ide o ingerenciu štátu do súdnej moci. No jednou z mocí štátu je súdna moc. Takže asi sme si v tomto poplietli pojmy. Spomínali ste to, viackrát ste hovorili o tom, to nie sú verejnoprávne poisťovne, pán poslanec, súdy, to je súčasť štátnej moci. Spomínali ste tiež, že by sa čudoval Montesquieu. Ale Montesquieu okrem toho, že opísal trojdelenie štátnej moci, hovoril o systéme bŕzd a protiváh medzi jednotlivými mocami. Poviem to na príklade disciplinárnych senátov. V mnohých krajinách súčasťou bŕzd a protiváh je, že v disciplinárnych senátoch je laický prvok. My sme diskutovali so sudcami, akým spôsobom zmeniť systém disciplinárneho konania. A vyšiel z toho kompromis, že, dobre, nebude tam laický prvok, čo je obvyklé v mnohých štátoch, ktoré majú oveľa konzekventnejšie trojdelenie štátnej moci ako my, ale budú kandidátov do disciplinárnych senátov navrhovať aj ostatné dve zložky moci, teda moc zákonodarná a výkonná. Myslím si, že Montesquieu by sa nečudoval, práve naopak, ide o posilňovanie systému bŕzd a protiváh. Spomínali ste aj problém, ktorý máte s novým disciplinárnym previnením, ktorým je svojvoľné rozhodnutie sudcu, o ktorom bude rozhodovať, podotýkam, disciplinárny senát. Žiaľ, musím povedať, že všetky rozhodnutia súdu nie je možné subsumovať pod pojem právneho názoru. Ak rozhodne sudca na základe neexistujúceho ustanovenia právneho poriadku, to nie je vec právneho názoru, to je svojvôľa zjavne prekračujúca rámec právnej úvahy, v zjavnom rozpore s platným právnym poriadkom porušujúca právo na spravodlivý proces ako konštatovali judikáty mnohých ústavných súdov. Samozrejme, niekedy bude veľmi ťažké nájsť tenkú hranicu medzi svojvoľným rozhodnutím na strane jednej a právnym názorom na strane druhej. Ale to bude úlohou disciplinárnych senátov. A musím povedať, že vyriešiť problém tak, že všetko zahrnieme pod právny názor, to veľmi dôveryhodnosti našej justície, pán poslanec, neprospeje. Pán poslanec Abelovský spomínal, že mali by sme nájsť spoločnú reč so sudcami. My sme veľmi zodpovedne, veľmi dlho diskutovali so zástupcami obidvoch stavovských organizácií, nakoniec zostali asi 2 rozpory, ale mnohé sa vyriešilo. Takže tvrdiť, že sa nediskutovalo a nebol priestor, nie je pravdou. Ten priestor bol a od januára dodnes, keď je skoro koniec mája, sme diskutovali podľa mňa veľmi kultivovane, veľmi slušne. To neznamená, že sa na všetkom zhodneme. Ale myslím si, že ten postup bol korektný a bol férový. Spomínate, že dychové skúšky sú nedôstojné v zákone. Možno, áno, sú. Keď sa tvoril zákon o sudcoch a prísediacich, sudcovia hovorili, to tam nemusíme dávať, veď to je základná vec etiky sudcu, to netreba dávať do povinností, to je jasné. Rozhodnutie disciplinárnych senátov je, že to vôbec nie je jasné. Pokiaľ to nie je v zákone, tak takú povinnosť sudcovia nemajú. Riešenie podľa mňa jediné možné je, že sa to dá do zákona. Žiadne iné riešenie neexistuje. Bolo tu viackrát spomínané, že návrh noviel sudcovských zákonov ohrozuje nezávislosť sudcov. Ja si ctím nezávislosť súdnej moci, ja som časť svojho postgraduálneho štúdia absolvoval v Spojených štátoch, kde nezávislosť súdnej moci existuje niekoľko storočí. Ctím si nezávislosť a nikdy by som si nedovolil do nezávislosti súdneho rozhodovania zasiahnuť. Ale nezávislosť je len jednou stranou mince. Druhou stranou tej istej mince je a musí byť zodpovednosť. Bez zodpovednosti nebudú mať ani naši sudcovia, ani naša justícia dôveryhodnosť. A tento návrh noviel zákonov je práve kvôli tým čestným sudcom, kvôli tej väčšine čestných, odborne zdatných a morálne spôsobilých sudcov, práve preto, aby existoval mechanizmus očisty justície, pretože tých niekoľko zlých prípadov vrhá zlé svetlo na všetkých sudcov, aj na tých čestných, aj na tých, ktorí sú morálne a odborne spôsobilí. Takže preto si myslím, že návrh noviel zákonov našej justícii pomôže, a preto vás chcem poprosiť o jeho podporu. Ďakujem. Z. Martináková, podpredsedníčka NR SR: Chcem sa spýtať, či sa chce vyjadriť k rozprave pán spravodajca. Ďakujem zatiaľ pánovi spravodajcovi. Budeme pokračovať prvým čítaním o vládnom návrhu zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov . Vládny návrh zákona máte ako tlač 228, návrh na jeho pridelenie na prerokovanie výborom máte v rozhodnutí č. 217. Prosím, pán podpredseda vlády a minister spravodlivosti pán Lipšic, aby ste uviedli návrh tohto zákona.